Odense: Tre bandemedlemmer, som i sidste uge blev idømt fængsel for trusler mod Odense-tatovører, er onsdag eftermiddag blevet løsladt af Østre Landsret.

Det oplyser advokat Mette Grith Stage, som er forsvarer for én af de tre bandemedlemmer.

De tre mænd, som er medlem af den kriminelle bandegruppering Black Army, blev i sidste uge idømt henholdsvis seks, syv og otte måneders ubetinget fængsel for i begyndelsen af februar at have opsøgt og truet tatovører i en tatovørforretning i Nørregade til at betale beskyttelsespenge.

Efter dommen forblev de tre mænd varetægtsfængslet, men dén beslutning blev kæret til Østre Landsret, som nu har sat de tre mænd på fri fod. Alle tre har også anket deres domme til landsretten, men sagen kommer først for senere på året. Indtil da vil de tre bandemedlemmer være på fri fod.

I retten erkendte de tre at være medlemmer af Black Army, men de nægtede at have truet tatovørerne til at betale beskyttelsespenge.

Retten fandt det dog bevist, at de tre mænd var kørt fra Bøgeparken til tatovørbutikken i Nørregade med henblik på at afpresse stedet til at betale beskyttelsespenge hver måned.

Retten fandt det også bevist, at afpresningen skete i fællesskab og eventuelt efter forudgående aftale. Retten fandt det også bevist, at to ud af de tre mænd mødte op i tøj med Black Army-logo. At de alle tre er medlemmer af Black Army har retten også taget udgangspunkt i.